**Եվրոպայի կամուրջը** (ֆր.՝ Le Pont de l'Europe), ֆրանսիացի գեղանկարիչ Գյուստավ Կայբոտի կտավը՝ ստեղծված 1876 թվականին։ Գտնվում է Ժնևի ժամանակակից արվեստի Պտի-Պալե թանգարանում (ֆր.՝ Musée du Petit Palais, Genève)։ Նկարի չափերն են 124,7×180,6 սմ։ Կտավը նկարչի առավել հայտնի գործերից է։

Պատմություն
-----------

Առաջին անգամ նկարը Կայբոտի երկու այլ գործերի հետ՝ «Փարիզյան փողոց անձրևոտ եղանակին» և «Ճակատամասի ներկարարները», ներկայացվել է իմպրեսիոնիստների 3-րդ ցուցահանդեսում 1877 թվականին։

Նկարագրություն
--------------

Նկարում պատկերված է մի մասը Եվրոպայի կամրջի, որը կառուցվել է 1860-ական թվականների երկրորդ կեսին։ Կամուրջը գտնվում է Փարիզի Սեն-Լազար երկաթուղային կայարանի գծերի վերևում։ Կամրջի կենտրոնական մասի հարևանությամբ գտնվում է Եվրոպայի հրապարակը, որից տարբեր ուղղություններով անցնում է վեց փողոց՝ եվրոպական վեց քաղաքների պատվին անվանված՝ Լոնդոնի, Վիեննայի, Մադրիդի, Կոստանդնուպոլսի, Սանկտ Պետերբուրգի և Լիեժի։ Այն տեղը, որտեղից բացվում է նկարում պատկերված տեսարանը, Վիեննայի փողոցում է (ֆր.՝ Rue de Vienne), որը հետին պլանում հատում է Սանկտ Պետերբուրգի փողոցը (ֆր.՝ Rue de Saint-Pétersbourg):

Կայարանը նկարում չի երևում. նկարիչը պատկերել է կամրջի մայթը, առջևի երթևեկելի մասը։ Կամրջի բազրիքին կանգնած է դեմքով շրջված տղամարդ, կողքին՝ շուն, որը նկարի առջևի պլանում է։ Մայթով նկարին նայողին ճիշտ դեմ դիմաց քայլում են լավ հագնված տղամարդ և կին։ Բազրիքից այն կողմ երևում է կամրջի մյուս մասը, որով Եվրոպայի հրապարակին է միանում Լոնդոնի փողոցը (ֆր.՝ Rue de Londres):

Անսովոր է կտավի հեռանկարը. հեռավոր պլանը կրճատված է, իսկ առջևի պլանում ամեն ինչ մեծացված է։ Սա լուսանկարչական խցիկի մեծ անկյունով օբյեկտիվ օգտագործած լինելու տպավորություն է թողնում։ Այս եղանակը Կայբոտը կիրառել է նաև «Փարիզյան փողոց անձրևոտ եղանակին» կտավում։

Էսքիզներ և այլ նկարներ
----------------------

Կայբոտի «Եվրոպայի կամուրջը» կտավի էսքիզներից մեկը (նկարված է 1876 թվականին, չափերը՝ 33 × 45 սմ) գտնվում է Ռենի գեղարվեստի թանգարանում (ֆր.՝  Musée des beaux-arts de Rennes): Մեկ այլ էսքիզ (նկարված 1876 թվականին, չափերը՝ 54 × 73 սմ) գտնվում է մասնավոր հավաքածուում։

Կայբոտի մեկ այլ կտավ՝ «Եվրոպայի կամրջին» (1876-1877 թթ.) գտնվում է Տեխասի նահանգում՝ Ֆորտ-Ուերտ քաղաքի՝ արվեստի Կիմբելա թանգարանում անգլ.՝  Kimbell Art Museum:

* «Եվրոպայի կամուրջը» (էսքիզ, 1876),Ռենի գեղարվեստի թանգարան«Եվրոպայի կամուրջը» (էսքիզ, 1876),  
Ռենի գեղարվեստի թանգարան
* «Եվրոպայի կամուրջը» (էսքիզ, 1876),մասնավոր հավաքածու«Եվրոպայի կամուրջը» (էսքիզ, 1876),  
մասնավոր հավաքածու
* «Եվրոպայի կամրջի վրա» (1876—1877),Քիմբելի արվեստի թանգարան, Ֆորտ-Ուերտ«Եվրոպայի կամրջի վրա» (1876—1877),  
Քիմբելի արվեստի թանգարան, Ֆորտ-Ուերտ

Ծանոթագրություններ
------------------

1. 1 2 3 4  *Kirk Varnedoe* Gustave Caillebotte. — New Haven: Yale University Press, 1987. — 220 с. — ISBN 0-300-08279-7
2. ↑  Holland Cotter։ «Gustave Caillebotte» (HTML)։ Նյու Յորք Թայմս — topics.nytimes.com։ Արխիվացված օրիգինալից 2013-05-01-ին։ Վերցված է 26.04.2013
3. ↑  «Gustave Caillebotte (1848—1894)» (HTML)։ apeuroarthistoryproject.weebly.com։ Արխիվացված օրիգինալից 2013-05-01-ին։ Վերցված է 26.04.2013
4. ↑  *Андре Будье* Гюстав Кайботт (Великие художники, часть 147). — Киев: Иглмосс Юкрейн, 2005. — 32 с.
5. ↑  David Galenson։ «Gustave Caillebotte, Conceptual Impressionist» (HTML)։ www.huffingtonpost.com։ Արխիվացված օրիգինալից 2013-05-01-ին։ Վերցված է 26.04.2013
6. ↑  «On the Pont de l'Europe, Gustave Caillebotte» (HTML)։ www.kimbellart.org։ Վերցված է 26.04.2013


|  |  |  |  |
| --- | --- | --- | --- |
| 

| * դ
* ք
* խ
**Գյուստավ Կայբոտի նկարներ** |
| --- |
|  |
| 

Մանրահատակագործները  **·**  Եվրոպայի կամուրջը (կտավ) **·**  Փարիզյան փողոց անձրևոտ եղանակին **·**  Նարնջի ծառեր (կտավ) **·**  Կտուրները ձյան տակ (նկար, Կայբոտ) **·**  Տղամարդը լոգասենյակում  **·** 
 |

 |